Ghlac 12,000 duine - idir mhic léinn, cheardchumannaithe, ghrúpaí pobail agus eagraíochtaí carthanachta - páirt i mórshlógadh taobh amuigh de Theach Laighean inniu agus iad ag éileamh ar an Rialtas réiteach a fháil ar an ngéarchéim tithíochta.

Eagraíodh an léirsiú agus plé á dhéanamh sa Dáil ar rún faoi chúrsaí tithíochta. Bhí na léirsitheoirí ag iarraidh aird a tharraingt ar an easpa dídíne agus ar na deacrachtaí sa mhargadh cíosa.

Dúirt Uachtarán Chomhdháil na gCeardchumann Sheila Nunan gur eagraíodh an slógadh leis an gcantal agus an míshuaimhneas atá ar dhaoine faoin ngéarchéim tithíochta a léiriú.

